Ah, meraka u večeri rane
Ah, meraka u večeri rane jeste sevdalinka za koju je narodni umjetnik, kompozitor i pjesnik Rade Jovanović napisao tekst i muziku krajem 1950-ih. Prvi tonski snimak ove sevdalinke uradio je Safet Isović početkom 1960-ih uz pratnju orkestra Jovice Petkovića. Tekstualno, pjesma "Ah, meraka u večeri rane" govori o životnoj radosti druženja sa prijateljima u lijepom prirodnom okruženju i ljubavnoj žudnji, što je jedna od čestih tema u bosanskim sevdalinkama. Muzički gledano, ova naizgled jednostavna sevdalinka dobija svoju punu izražajnu snagu kvalitetnom pjevačkom izvedbom, što i jeste jedna od glavnih osobina sevdalinke, da pjevač ima glavnu ulogu u pjesmi, dok orkestar daje instrumentalnu podršku obogaćujući cjelokupni zvuk. Upravo to su najbolje pokazali Safet Isović i Jovica Petković prilikom snimanja ove pjesme. Drugu istaknutu izvedbu pjesme "Ah, meraka u večeri rane" uradio je Nedžad Salković uz laganiji i mekši stil pjevanja, koji podsjeća na Zaima Imamovića. Do danas, mnogi pjevači narodne muzike otpjevali su ovu pjesmu, koja je kod šire slušalačke publike uvijek imala dobar prijem. "Ah, meraka u večeri rane" sevdalije Radeta Jovanovića spada u red antologijskih ostvarenja bosanske sevdalinke objavljenih u Sarajevu krajem 1950-ih i tokom ranih 1960-ih.